Document ID: 32005D0184

NÕUKOGU OTSUS,
5. juuli 2004,
ülemäärase eelarvepuudujäägi olemasolu kohta Küprosel
(2005/184/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 6,
võttes arvesse komisjoni soovitust,
võttes arvesse Küprose poolt tehtud märkusi,
ning arvestades järgmist:
(1)
Vastavalt asutamislepingu artiklile 104 peavad liikmesriigid hoiduma ülemäärasest valitsemissektori puudujäägist; see kehtib ka liikmesriikidele, kelle suhtes on kehtestatud erand, st ELiga 1. mail 2004 ühinenud riikidele.
(2)
Stabiilsuse ja kasvu pakti põhieesmärgiks on usaldusväärne riigi rahandus kui vahend hindade stabiilsuse ning tugeva ja püsiva majanduskasvu tagamiseks, mille tulemusel luuakse uusi töökohti.
(3)
Artikli 104 kohane ülemäärase eelarvepuudujäägi menetlus sätestab otsuse tegemise eelarvepuudujäägi olemasolu kohta, ning asutamislepingule lisatud ülemäärase eelarvepuudujäägi menetlust käsitlev protokoll näeb ette edasised sätted, mis on seotud ülemäärase eelarvepuudujäägi menetluse rakendamisega. Nõukogu 22. novembri 1993. aasta määrusega (EÜ) nr 3605/93 Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta (1) sätestatakse nimetatud protokolli sätete kohaldamise üksikasjalikud eeskirjad ja määratlused.
(4)
Asutamislepingu artikli 104 lõike 5 kohaselt on komisjon kohustatud esitama nõukogule arvamuse, kui komisjon leiab, et liikmesriigis on või võib tekkida ülemäärane eelarvepuudujääk. Olles analüüsinud kõiki asjakohaseid tegureid, mida on arvestatud artikli 104 lõike 3 kohaselt koostatud komisjoni aruandes, ning võttes arvesse majandus- ja rahanduskomitee arvamust vastavalt artikli 104 lõikele 4, järeldas komisjon oma 24. juuni 2004. aasta arvamuses, et Küprosel on ülemäärane eelarvepuudujääk.
(5)
Asutamislepingu artikli 104 lõikes 6 sätestatakse, et nõukogu peaks kaaluma asjaomase liikmesriigi kõiki võimalikke märkusi, enne kui ta pärast üldhinnangut otsustab, kas liikmesriigis on ülemäärane eelarvepuudujääk.
(6)
Üldhinnangu tulemusel saab järeldada järgmist. Valitsemissektori eelarvepuudujääk Küprosel tõusis 2003. aastal 6,3 %ni SKTst, mis on kõrgem kui asutamislepingujärgne kontrollväärtus - 3 % SKTst. Kontrollväärtust ületavat ülemäärast valitsemissektori eelarvepuudujääki ei põhjustanud Küprose ametivõimudest sõltumatu erakorraline sündmus ega tõsine majanduslangus stabiilsuse ja kasvu pakti tähenduses. Valitsemissektori eelarvepuudujääk jääb 2004. aastal tõenäoliselt suuremaks kui 3 % SKTst. Komisjoni 2004. aasta kevadprognoosis ennustatakse valitsemissektori eelarvepuudujäägi kasvu 4,6 %ni SKTst 2004. aastal, mis on madalam kui Küprose lähenemisprogrammis prognoositud 5,2 % SKTst. Võla suhe, mis 2003. aastal oli 72,2 %, eemaldub tõenäoliselt 2004. aastal veelgi enam asutamislepingujärgsest kontrollväärtusest, milleks on 60 % SKTst,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et Küprosel on ülemäärane eelarvepuudujääk.
Artikkel 2
Käesolev otsus on adresseeritud Küprose Vabariigile.
Brüssel, 5. juuli 2004

Labels: 2
18